ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՆՈՅԵՄԲԵՐԻ 6-Ի N 1785-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Իրավական ակտի ընդունման անհրաժեշտությունը
[bookmark: _GoBack]«Հայաստանի Հանրապետության կառավարության 2020 թվականի նոյեմբերի 6-ի N 1785-Լ որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծի (այսուհետ՝ Նախագիծ) ընդունման անհրաժեշտությունը բխում է «Հայաստանի Հանրապետության բյուջետային համակարգի մասին» օրենքի 15-րդ հոդվածի 12.2-րդ մասից, որով սահմանված իրավակարգավորման ապահովման նպատակով մշակվել և ներկայացվում է սույն Նախագիծը:

2. Կարգավորման հարաբերությունների ներկա վիճակը և առկա խնդիրները
««Հայաստանի Հանրապետության բյուջետային համակարգի մասին» օրենքում փոփոխություններ և լրացումներ կատարելու մասին» 2025 թվականի դեկտեմբերի 17-ի ՀՕ-488-Ն օրենքի 1-ին հոդվածի 2-րդ մասով «Հայաստանի Հանրապետության բյուջետային համակարգի մասին» օրենքի 15-րդ հոդվածը լրացվել է նոր՝ 12.2-րդ մասով, համաձայն որի՝ պայմանական պարտավորություններ առաջացնող պայմանագրերի (համաձայնագրերի) և այդ պայմանագրերում (համաձայնագրերում) իրականացվող փոփոխությունների և լրացումների նախնական գնահատման կարգը սահմանում է ՀՀ կառավարությունը: Ներկայումս պայմանական պարտավորություններ առաջացնող պայմանագրերի մասով նախնական գնահատման կարգ սահմանված չէ, ուստի օրենքից բխող պահանջների կատարման նպատակով անհրաժեշտ է սահմանել համապատասխան իրավակարգավորումներ:

3. Կարգավորման նպատակը, ակնկալվող արդյունքը.
Նախագծի նպատակն է ապահովել պայմանական պարտավորություններ առաջացնող պայմանագրերի նախնական գնահատման միասնական իրավական մեխանիզմի ներդրումը՝ պետության և համայնքների համար հնարավոր ֆինանսական հետևանքների նախապես բացահայտման, ֆիսկալ ռիսկերի արդյունավետ կառավարման, տեղեկացված և պատասխանատու որոշումների կայացման և ֆինանսական կայունության ապահովման նպատակով: Նախագծի ընդունմամբ կապահովվի «Հայաստանի Հանրապետության բյուջետային համակարգի մասին» օրենքով սահմանված դրույթների կատարումը: Միաժամանակ, Նախագծով առաջարկվում է ունենալ պարտավորությունների ռեեստր՝ որպես պայմանագրերից ծագող ֆիսկալ ռիսկերի, այդ թվում՝ պայմանական պարտավորությունների չափման, մշտադիտարկման և հաշվետվողականության գործիք:

4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ Ֆինանսների նախարարության կողմից:

5. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները.
Նախագծի ընդունման կապակցությամբ լրացուցիչ ֆինանսական միջոցների անհրաժեշտությունը բացակայում է: 

6․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և (կամ) այլ ռազմավարություններ
Որոշման նախագիծը բխում է Կառավարության 2021-2026թթ. գործունեության՝ Ֆինանսների նախարարության կողմից իրականացման ենթակա միջոցառումների ծրագրի 28-րդ կետով սահմանված՝ «Պետություն-մասնավոր գործընկերության (ՊՄԳ) պայմանագրերից բխող ֆիսկալ ռիսկերի գնահատման արդյունավետության բարելավում» նպատակից։
